বালি পাচার মামলার তদন্তে আসানসোলে হানা ইডির!

ওয়েব ডেস্ক : বালি পাচার মামলায় (Sand Smuggling Case) সক্রিয় হল ইডি (ED)। বৃহস্পতিবার সকাল থেকে রাজ্যজুড়ে বিভিন্ন জায়গায় তল্লাশি শুরু করেছে কেন্দ্রীয় তদন্তকারী সংস্থা। এই মামালায় আসানসোল (Asansol) দক্ষিণ থানার অন্তর্গত মুর্গাশোলে অবস্থিত বালি ব্যবসায়ী মণীশ বাগারিয়ার বাড়িতে অভিযান চালাল ইডি। জানা যাচ্ছে, যে সময় এই অভিযান চালানো হয়েছে, সেই সময় বাড়িতে ছিলেন না মণীশ।

জানা গিয়েছে, বৃহস্পতিবার সকালে বাগাড়িয়া পরিবার ঘুম থেকে ওঠার কিছু পরেই কেন্দ্রীয় টিম তাদের বাড়িতে পৌঁছায়। ওই টিমে প্রায় ৪০ জন আধিকারিক ছিলেন। তারা প্রথমে সকলের মোবাইল ফোন বাজেয়াপ্ত করে এবং তারপর তদন্ত শুরু করে। সূত্রের খবর, মণীশ একটি সিন্ডিকেটের মাধ্যমে রাজ্যের বিভিন্ন জেলায় বালির ঘাট পরিচালনা করত এবং কোটি কোটি টাকার লেনদেন করত অভিযোগ। সেই কারণে এই তল্লাশি।

আরও খবর : দুর্গাপুজোয় নীলকণ্ঠ পাখি ধরার ছলে বন্যপ্রাণ হত্যা! মালদায় তৎপর বন দফতর

সূত্রের খবর, বাগারিয়া পরিবার একাধিক ব্যবসার সঙ্গে যুক্ত। আর মণীশ যুক্ত বালির ব্যবসার সঙ্গে। গত কয়েক বছরে এই ব্যবসায় তাঁর উন্নতি হয়েছে বলে দাবি করেছেন এলাকাবাসীরা। সঙ্গে তাদের সিমেন্টের কারখানাও রয়েছে বলে খবর।

আর এদিন ইডির (ED) বিশাল দল হানা দেয় বাগারিয়াদের বাড়িতে। তবে কী কারণে এই তল্লাশি, সে নিয়ে এখনও পর্যন্ত ইডির তরফে কিছু জানানো হয়নি। উল্লেখ্য, এদিন আসানসোলের পাশাপাশি কলকাতায় সাতটি জায়গায় তল্লাশি চালায় কেন্দ্রীয় তদন্তকারী সংস্থা। তবে প্রাথমিক ভাবে জানা যাচ্ছে, বালি পাচার সংক্রান্ত মামলায় এই তল্লাশি চালানো হচ্ছে।